Lěsny dźećel

Lěsny dźećel (Trifolium alpestre) je rostlina ze swójby łušćinowcow  (Fabaceae). 

 Wopis 
Lěsny dźećel je trajne zelo, kotrež docpěje wysokosć wot 15 hač do 30 (40) cm. Rostlina wutwori dołhe wotnožki.

Stołpiki su husto přilěhawje kosmate a zwjetša njerozhałuzowane a zrunane.

 Łopjena 
Bóčne nerwy třiličbnych, 3-5 (8) cm dołhich a 1,5 cm šěrokich, wusko-lancetojtych, ćmowozelenych łopješkow su jara huste. Pódlanske łopjena su prynkojte a docpěwaja dołhosć wot 3 cm.

 Kćenja 
Wón kćěje wot junija hač do awgusta. Kćenja su čerwjene a docpěwaja dołhosć wot 10-15 mm. Wone steja w kulowatych abo krótko jejkojtych hłójčkach, kotrež docpěja dołhosć wot 1,5 hač do 3 cm a su wot najbóle hornich łopjenow wobdate. Keluškowa rołka njesu 20 nerwow a je kosmata. Króna je purpurna a docpěje dołhosć wot 10 hač do 15 mm.

 Stejnišćo 
Wón rosće na lěsnych kromach, pod kerčinami, we swětłych lěsach, na suchich łukach a na nadróžnych skłoninach. Ma radšo suche a bazowe pódy.

 Rozšěrjenje 
Lěsny dźećel je w nimale cyłej Europje, předewšěm w srjedźnej a južnej Europje rozšěrjeny.

 Podobna družina 

Eksistuje podobna družina:
Mjezny dźećel (Trifolium medium) z nahej, 10-keluškowej rołku, kotraž rosće pod kerčinami, we swětłych lěsach a na suchich łukach, w nimale cyłej Europje. Nerwy łopješkow njejsu tak huste.

 Eksterne wotkazy 

 Žórła 
 GU Naturführer Blumen, ISBN 3-7742-1507-3, strona 114 
 Schauer - Caspari: Pflanzenführer für unterwegs, ISBN 978-3-8354-0354-3, 2. nakład, 2008, strona 254 
 Spohn, Aichele, Golte-Bechtle, Spohn: Was blüht denn da? Kosmos Naturführer (2008), ISBN 978-3-440-11379-0, strona 76 
 Kral, Jurij: Serbsko-němski słownik hornjołužiskeje rěče. Maćica serbska, Budyšin (1927)
 Rězak, Filip: Němsko-serbski wšowědny słownik hornjołužiskeje rěče. Donnerhak, Budyšin (1920)
 Völkel, Pawoł: Hornjoserbsko-němski słownik, Ludowe nakładnistwo Domowina, Budyšin (1981)

 Eksterne wotkazy 

Kategorija:dźećel